Απόφαση του Συμβουλίου

της 28ης Νοεμβρίου 2002

περί μηχανισμών αξιολόγησης των νομικών συστημάτων των κρατών μελών και της εφαρμογής τους σε εθνικό επίπεδο στην καταπολέμηση της τρομοκρατίας

(2002/996/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα 29 και 34 παράγραφος 1,

την πρωτοβουλία του Βασιλείου της Ισπανίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το Συμβούλιο Δικαιοσύνης και Εσωτερικών Υποθέσεων της 20ής Σεπτεμβρίου 2001 αποφάσισε, όπως ορίζεται στο συμπέρασμα αριθ. 15, ότι η επιτροπή του άρθρου 36 θα πρέπει να εκπονήσει μια απλούστερη και ταχύτερη μορφή του μηχανισμού αξιολόγησης που καθορίζεται στην κοινή δράση 97/827/ΔΕΥ, της 5ης Δεκεμβρίου 1997, σχετικά με τη δημιουργία μηχανισμού αξιολόγησης της εφαρμογής και της υλοποίησης σε εθνικό επίπεδο των διεθνών υποχρεώσεων που έχουν αναληφθεί στον τομέα της καταπολέμησης του οργανωμένου εγκλήματος(3), προκειμένου να καθορίσει τους λεπτομερείς κανόνες της αξιολόγησης των εθνικών διατάξεων για την καταπολέμηση της τρομοκρατίας, την οποία θα πραγματοποιούν οι ομόλογοι.

(2) Την ανάγκη βελτίωσης των εθνικών νομικών συστημάτων για την καταπολέμηση της τρομοκρατίας και της εφαρμογής τους.

(3) Ο σχεδιασμός των νομικών συστημάτων και η εφαρμογή τους σε εθνικό επίπεδο εμπίπτει κατ' αρχήν στην αρμοδιότητα των κρατών μελών. Ωστόσο, στο πλαίσιο στης Ευρωπαϊκής Ένωσης τα κράτη μέλη ενημερώνονται αμοιβαίως για το περιεχόμενό τους, προκειμένου να επιτύχουν μεγαλύτερη αποτελεσματικότητα στην καταπολέμηση της τρομοκρατίας.

(4) Σύμφωνα με την προαναφερόμενη εντολή του Συμβουλίου της 20ής Σεπτεμβρίου 2001, είναι επιπλέον σκόπιμο να δημιουργηθεί ένας μηχανισμός ο οποίος, στο πλαίσιο της συνεργασίας που προβλέπει η συνθήκη, θα επιτρέπει στα κράτη μέλη να αξιολογούν σε βάση ισότητας και αμοιβαίας εμπιστοσύνης, τα αντίστοιχα εθνικά νομικά συστήματα που αποσκοπούν στην καταπολέμηση της τρομοκρατίας και την εφαρμογή τους,

ΑΠΟΦΑΣΙΖΕΙ:

Άρθρο 1

Δημιουργία του μηχανισμού αξιολόγησης

1. Δημιουργείται μηχανισμός αξιολόγησης, υπό καθεστώς ισοτιμίας, των εθνικών νομικών συστημάτων για την καταπολέμηση της τρομοκρατίας, στα πλαίσια της διεθνούς συνεργασίας μεταξύ κρατών μελών, σύμφωνα με τους λεπτομερείς κανόνες που θεσπίζονται κατωτέρω.

2. Κάθε κράτος μέλος αναλαμβάνει να εξασφαλίσει τη στενή συνεργασία των εθνικών αρχών του με τις ομάδες αξιολόγησης που συγκροτούνται στο πλαίσιο της παρούσας απόφασης ενόψει της εφαρμογής της, τηρώντας παράλληλα τους κανόνες του δικαίου και της δεοντολογίας που ισχύουν σε εθνικό επίπεδο.

Άρθρο 2

Αντικείμενο της αξιολόγησης

1. Για κάθε περίοδο αξιολόγησης, η επιτροπή του άρθρου 36 καθορίζει, μετά από πρόταση της Προεδρίας, το ακριβές αντικείμενο της αξιολόγησης καθώς και τη σειρά με την οποία θα αξιολογηθούν τα κράτη μέλη.

Επίσης, ανάλογα με το θέμα που επιλέγεται για αξιολόγηση, η επιτροπή του άρθρου 36 ορίζει μια εξαρτώμενη από αυτήν ομάδα εργασίας του Συμβουλίου η οποία θα πραγματοποιήσει την εν λόγω αξιολόγηση ή, ενδεχομένως, αποφασίζει να διεξάγει την αξιολόγηση η ίδια.

Επίσης η επιτροπή του άρθρου 36 καθορίζει τη συχνότητα κάθε αξιολόγησης.

2. Την αξιολόγηση προετοιμάζει η Προεδρία του Συμβουλίου, επικουρούμενη από τη Γενική Γραμματεία του Συμβουλίου, ιδίως μέσω των εθνικών εμπειρογνωμόνων που είναι αποσπασμένοι γι' αυτό το σκοπό στο Συμβούλιο. Η Επιτροπή συμμετέχει πλήρως στις εργασίες.

3. Η πρώτη περίοδος αξιολόγησης πρέπει να έχει ολοκληρωθεί, το αργότερο, το πρώτο εξάμηνο του 2003.

Άρθρο 3

Διορισμός εμπειρογνωμόνων

1. Τα κράτη μέλη γνωστοποιούν στη Γενική Γραμματεία του Συμβουλίου, μετά από πρωτοβουλία της Προεδρίας και το αργότερο μέσα σε τέσσερις εβδομάδες από την ημερομηνία κατά την οποία η επιτροπή του άρθρου 36 αποφασίζει να αρχίσει τη διαδικασία αξιολόγησης για ένα συγκεκριμένο αντικείμενο, το όνομα ενός έως τριών εμπειρογνωμόνων που διαθέτουν επί του αντικειμένου της αξιολόγησης μεγάλη πείρα στον τομέα της καταπολέμησης της τρομοκρατίας και είναι διατεθειμένοι να συμμετάσχουν σε μία τουλάχιστον περίοδο αξιολόγησης.

2. Η Προεδρία καταρτίζει τον κατάλογο των εμπειρογνωμόνων που ορίζονται από τα κράτη μέλη και τον γνωστοποιεί στην επιτροπή του άρθρου 36 και στην αντίστοιχη ομάδα εργασίας.

Άρθρο 4

Ομάδα αξιολόγησης

Η Προεδρία, με βάση τον κατάλογο που καταρτίζεται σύμφωνα με το άρθρο 3 παράγραφος 2, συγκροτεί ομάδα εμπειρογνωμόνων για την αξιολόγηση κάθε κράτους μέλους, μεριμνώντας ώστε τα μέλη της να μην έχουν την υπηκοότητα του εν λόγω κράτους μέλους.

Τα ονόματα των εμπειρογνωμόνων που επιλέγονται για τη συγκρότηση κάθε ομάδας αξιολόγησης γνωστοποιούνται στην επιτροπή του άρθρου 36 και στην αντίστοιχη ομάδα εργασίας.

Η ομάδα αξιολόγησης επικουρείται σε όλα τα καθήκοντά της από τη Γενική Γραμματεία του Συμβουλίου και από την Επιτροπή.

Άρθρο 5

Κατάρτιση του ερωτηματολογίου

Η Προεδρία, με τη βοήθεια της Γενικής Γραμματείας του Συμβουλίου και της Επιτροπής, καταρτίζει ένα ερωτηματολόγιο που θα χρησιμεύσει για την αξιολόγηση όλων των κρατών μελών, στο πλαίσιο του συγκεκριμένου αντικειμένου που καθορίζεται σύμφωνα με το άρθρο 2 παράγραφος 1 και το υποβάλει προς έγκριση στην επιτροπή του άρθρου 36 ή στην ομάδα που έχει οριστεί προς το σκοπό αυτό. Στο πλαίσιο αυτό, εφόσον απαιτείται, ζητείται η γνώμη όποιας ομάδας εργασίας του Συμβουλίου είναι αρμόδια στο θεματικό τομέα στον οποίον πραγματοποιείται η αξιολόγηση. Το ερωτηματολόγιο αυτό αποσκοπεί στη συγκέντρωση κάθε χρήσιμης πληροφορίας για τη διεξαγωγή της αξιολόγησης. Το κράτος μέλος που αξιολογείται μεριμνά να απαντήσει στο ερωτηματολόγιο το πολύ μέσα σε ένα μήνα και όσο το δυνατόν πληρέστερα, παραθέτοντας, εν ανάγκη, όλες τις νομικές διατάξεις και τα αναγκαία τεχνικά και πρακτικά στοιχεία.

Άρθρο 6

Επίσκεψη αξιολόγησης

Αφού λάβει την απάντηση στο ερωτηματολόγιο, στις περιπτώσεις που κρίνεται αναγκαίο, μέσα σε μεγίστη προθεσμία έξι εβδομάδων, η ομάδα αξιολόγησης μεταβαίνει στο κράτος μέλος που αξιολογείται προκειμένου να διευκρινίσει τις απαντήσεις στο ερωτηματολόγιο και για να συναντήσει τις πολιτικές, διοικητικές, αστυνομικές, τελωνειακές ή δικαστικές αρχές ή κάθε άλλη αρμόδια αρχή σύμφωνα με ένα πρόγραμμα επίσκεψης που καθορίζει το κράτος μέλος στο οποίο γίνεται η επίσκεψη, με βάση την πρόταση της ομάδας αξιολόγησης.

Άρθρο 7

Σύνταξη του σχεδίου έκθεσης

Δεκαπέντε μέρες το αργότερο μετά τη λήψη των απαντήσεων στο ερωτηματολόγιο ή μετά την επίσκεψη που αναφέρεται στο άρθρο 6, σε περίπτωση που έχει πραγματοποιηθεί η επίσκεψη αυτή, η ομάδα αξιολόγησης συντάσσει σύντομο σχέδιο έκθεσης που απευθύνει στο υπό αξιολόγηση κράτος μέλος προκειμένου να διατυπώσει τη γνώμη του εντός έξι εβδομάδων το πολύ. Εφόσον η ομάδα το κρίνει αναγκαίο, προσαρμόζει την έκθεσή της ανάλογα με τις παρατηρήσεις που της αποστέλλει το αξιολογούμενο κράτος μέλος.

Άρθρο 8

Συζήτηση και έγκριση της έκθεσης

1. Η Προεδρία απευθύνει εμπιστευτικά το σχέδιο έκθεσης στα μέλη της επιτροπής του άρθρου 36 ή της ομάδας εργασίας που έχει οριστεί προς το σκοπό αυτόν, συνοδευόμενο από τις παρατηρήσεις του αξιολογούμενου κράτους μέλους τις οποίες δεν έλαβε υπόψη η ομάδα αξιολόγησης.

2. Η συνεδρίαση της επιτροπής του άρθρου 36 ή της ομάδας εργασίας που έχει οριστεί προς το σκοπό αυτόν αρχίζει με την παρουσίαση του σχεδίου έκθεσης από τα μέλη της ομάδας αξιολόγησης. Ο αντιπρόσωπος του αξιολογούμενου κράτους μέλους ακολούθως σχολιάζει και παρέχει κάθε πληροφορία ή εξήγηση που κρίνει αναγκαία. Η επιτροπή του άρθρου 36 ή η ομάδα εργασίας που έχει οριστεί προς το σκοπό αυτόν συζητεί κατόπιν το σχέδιο έκθεσης και εγκρίνει τα συμπεράσματά της δια συναινέσεως.

3. Η Προεδρία, κατά το πέρας μιας πλήρους περιόδου αξιολόγησης, ενημερώνει το Συμβούλιο για τα αποτελέσματα των αξιολογήσεων με τον κατάλληλο τρόπο. Το Συμβούλιο μπορεί, όταν το κρίνει αναγκαίο, να απευθύνει οποιαδήποτε σύσταση στο ενδιαφερόμενο κράτος μέλος και να το καλέσει να ενημερώσει το Συμβούλιο για τις προόδους που σημειώνονται στις προθεσμίες που καθορίζει.

4. Βάσει του άρθρου 9 παράγραφος 2, η Προεδρία, κατά το πέρας μιας πλήρους περιόδου αξιολόγησης, ενημερώνει το Ευρωπαϊκό Κοινοβούλιο σχετικά με την εφαρμογή του μηχανισμού αξιολόγησης.

Άρθρο 9

Εμπιστευτικότητα

1. Οι ομάδες εμπειρογνωμόνων αξιολόγησης οφείλουν να σέβονται τον εμπιστευτικό χαρακτήρα όλων των πληροφοριών που συγκεντρώνονται στο πλαίσιο της αποστολής τους. Προς τούτο, τα κράτη μέλη εξασφαλίζουν, ενδεχομένως, το ενδεδειγμένο επίπεδο ασφάλειας των εμπειρογνωμόνων τους που ορίζονται σύμφωνα με το άρθρο 3.

2. Η έκθεση που συντάσσεται στο πλαίσιο της παρούσας απόφασης χαρακτηρίζεται τουλάχιστον "περιορισμένης χρήσης". Ωστόσο το αξιολογούμενο κράτος μέλος δύναται, με δική του ευθύνη, να δημοσιοποιήσει την έκθεση. Εάν επιθυμεί να δημοσιοποιήσει αποσπάσματα της έκθεσης, πρέπει να λάβει την έγκριση του Συμβουλίου.

Άρθρο 10

Αξιολόγηση του μηχανισμού

Το αργότερο μετά την πρώτη περίοδο αξιολόγησης όλων των κρατών μελών, το Συμβούλιο εξετάζει τις λεπτομέρειες και το πεδίο εφαρμογής του μηχανισμού και αναπροσαρμόζει, εάν παραστεί ανάγκη, την παρούσα απόφαση.

Άρθρο 11

Έναρξη ισχύος

Η παρούσα απόφαση παράγει αποτελέσματα την ημέρα της δημοσίευσής της στην Επίσημη Εφημερίδα.

Άρθρο 12

Δημοσίευση

Η παρούσα απόφαση δημοσιεύεται στην Επίσημη Εφημερίδα.

Βρυξέλλες, 28 Νοεμβρίου 2002.

Για το Συμβούλιο

Ο Πρόεδρος

B. Haarder

(1) ΕΕ C 151 της 25.6.2002, σ. 14.

(2) Γνώμη που διατυπώθηκε στις 24 Σεπτεμβρίου 2002 (δεν έχει ακόμα δημοσιευθεί στην Επίσημη Εφημερίδα)

(3) ΕΕ L 344 της 15.12.1997, σ. 7.